Kas notiek Latvijā?
"Kas notiek Latvijā?" ir LTV1 pārraidīts diskusiju raidījums, kuru vada žurnālists Jānis Domburs. To pārraidīja no 2001. gada marta līdz 2011. gada jūnijam, bet 2021. gada novembrī Latvijas Televīzija atsāka veidot raidījumu kopā ar J. Domburu. Tā pārraidīšanas laiks ir trešdienās, plkst. 21.15 tiešraidē, bet, atbilstoši aktualitātēm, tiks pārraidīti arī speciālizlaidumi portālā Lsm.lv. Atjaunotajā raidījumā tiek diskutēts par aktuāliem notikumiem, notiek ilglaicīgu, sabiedrībai nozīmīgu politisko, sociālekonomisko, tiesisko, kultūras un citu jomu procesu analīze kā Latvijas, tā starptautiskā kontekstā. Kopš tā laika, kad raidījums ēterā bija desmit gadus, tas kļuvis par populārāko un tradīcijām bagātāko diskusiju raidījumu Latvijā, iztirzājot dažādas tajā laikā aktuālās tēmas un nozīmīgos notikumus. Diskusijās piedalījās Latvijas politiķi, valsts amatpersonas, akadēmiskās vides lietpratēji, nevalstisko organizāciju pārstāvji, uzņēmēji, kultūras un sporta jomas personības, un citi.